Viver vul dir: betg perder la speranza

Dad Enrica Compagnoni-Monzio

Giuseppe Forni era anc fitg giuven cura ch'in eveniment dramatic ha midà sia vita cumplettamain. Cun 17 onns è el sa disgrazià e daventà paraplegicher. Blers siemis èn stads destruids d'in mument a l’auter. Ma il giuven da Grono, in Grischun zai e ruassaivel, nun ha mai pers la speranza. Giuseppe Forni ha fatg frunt al destin. Pass per pass ha il bun sportist en sutga cun rodas e bab da famiglia reconquistà ses plaz en la societad.

Ina sutga cun rodas: Natalina la stauscha sur la stretga puntetta che maina sur l'autostrada vi e collia la vischnanca da Grono cun la bella zona verda dad Oltra. In gieu chinais da sumbrivas stgiras sa distatga dal firmament da colur safir sur la Mesolcina. Quai è mia emprima impressiun da Giuseppe Forni. Il tetraplegicher ch'ha oz 42 onns - ses amis al cloman Gepe - ed jau abitain en la medema vischnanca da la regiun taliana dal Grischun. EI è da chasa qua dapi sia naschientscha, jau sun vegnida a star qua avant blers onns. E questa sutga cun rodas, en la quala vegn stuschà in um giuven, na resta betg inobservada entamez ina natira talmain ritga e ferma, nua che las muntognas èn francadas en il flum e l'entira cuntrada para dad esser be prads, pastgiras e terren. Dapi quel di èn passads ventg onns, ma quai è anc adina l'emprim maletg che ma va tras il chau, cura che Giuseppe Forni sa declera pront - suenter in temp da reflexiun - da sa participar al discurs ch'avra la porta a ses dachasa ed a sia vita.

In Grischun tras e tras
La famiglia Forni abitescha en il center vegl da la vischnanca da Grono, en La Mota. “Quai è nossa veglia chasa paterna.” En la chasa daspera abitescha in da mes frars. Jau sun il giuven da set uffants. Mes bab è mort cura ch'jau aveva set onns.” L'abitaziun da Giuseppe è clera, emplenida dal sulegl ed endrizzada uschia ch'el po sa mover dapertut libramain cun la sutga cun rodas. Qua e là ves'ins era ils fastizs dals uffants pitschens. En ina retscha lung la paraid sa chattan ils termagls da colur da la figlia Sonia (6 onns) e dals figls Luca (9) e Geo (3). Vi da la falla da l'isch da la gronda cuschina pendan numerusas medaglias, ensemen cun ina chapitscha blaua, che Gepe ha purtà durant sias concurrenzas da sport. “Quai èn be las main impurtantas”, di el suandond mia egliada, “las custaivlas hai jau vi là en la stgaffetta.” Giuseppe Forni è in um da statura fina e ses egls marcants derasan ina profunda calma interna. Sper el, sin il tarpun, sesa sia dunna Theresia. “Nus ans avain emprendì a conuscher il 1985 a chaschun d'in meeting a Friburg. Theresia deva ballabasket, ma lezza giada era ella vegnida mo sco aspectatura. Insatgi ans ha preschentà in a l'auter e dapi lura essan nus praticamain adina restads ensemen.” Theresia è ina bella dunna, gronda e satiglia. Ella è oriunda dal chantun Turgovia, ma discurra gia daditg currentamain talian. Cun sia natira dinamica ed allegra rinforza ella in maletg da famiglia exemplar. “Nus avain maridà pir il 1991, malgrà ch'jau viv cun el gia dapi il 1988”, di Theresia “ma Gepe è in um precaut che fa in pass suenter l'auter. EI vuleva esser segir da nossa relaziun. Sch'i fiss ì tenor mai, al avess jau maridà immediat!” Giuseppe Forni surri. Gea, el è in Grischun tras e tras: concret, pratic, pensiv. EI n'ha betg gugent, sch'ins al metta sut pressiun. Sch'el prenda ina decisiun, sto el esser persvas da quai ch'el fa. In pass suenter l'auter. Uschia è el adina stà, era cura ch'el ha gì d'eleger sia professiun. “Jau hai ditg pensà e ponderà. Jau aveva duas passiuns: sport (judo ed atletica leva) e motors d'autos. Jau aveva er in inschign manual. La professiun dal mecanist d'autos era sco fatga per mai. Perquai hai jau cumenzà l'emprendissadi. Alura. .. dus onns pli tard... l'accident. Jau n'hai mai pli chattà in'autra lavur ch'è ida a prà uschè bain cun mias capacitads.”

La crudada en il stgir
Igl è ina dumengia d'enviern, Son Stiafen 1976. A San Bernardino ha lieu ina festa. Era Giuseppe Forni e dus da ses amis èn là. Els sa diverteschan bain, sco tut ils giuvenils en lur vegliadetgna, e sa mettan insacura cuminaivlamain sin via a chasa. Igl è tard la notg e tuttenina perdan els la controlla da l'auto. Sin l'autezza da l'ovra electrica vegn quel catapultà l'emprim cunter in obstachel da betun e lura in toc da la plaunca si. Cura ch'il pli aut punct da quest “gir da muntogna” è cuntanschì, cupitga l'auto pliras giadas e sa ferma puspè giudim. Ina crudada en il stgir, ina rebattida, forsa sin il tetg da l'auto u sin la via - e lura stizzan las stailas era per Giuseppe Forni. Ses amis sa auzan suenter curt temp. Els han sulettamain in per sgrifladas. Gepe perencunter giascha sin il prà e na sa muventa betg.
“Jau na pudeva betg pli ma mover, jau na pudeva betg avrir ils egls. Ma jau udiva las vuschs da mes amis che ma tschertgavan. Els ma clamavan ed jau na pudeva betg respunder. Mes egls hai jau avert l'emprima giada puspè en l'ospital da Bellinzona. Ed jau saveva: cun ina blessura dal sisavel e setavel spinal dal culiez na pos ti betg pli lavurar sco mecanist d'autos.”

Cumenzar cun nulla
Suenter in emprim agid a Bellinzona vegn Giuseppe Forni transportà cun il helicopter en il center da paraplegichers a Basilea, ch'era da lez temp gist nov. Là cumenza ina fasa da la vita, en la quala il giuven mat ha da dumagnar plirs grevs examens - tants fisics sco era psichics. “Jau saveva ch'i giaja ditg, ma betg gist uschè enormamain ditg! L'emprim sun jau stà en letg trais mais senza ma muventar. Alura hai jau gì da far ina reabilitaziun da passa in onn. En tut sun jau damai sta 16 mais en la clinica. Per in paraplegicher fiss l'entira chaussa stada in pau pli simpla. Ils paraplegichers han ina musculatura da la bratscha e dal bist praticamain intacta. Jau dentant sco tetraplegicher hai stuì cumenzar cun nulla. Suenter la blessura n'era nagut pli qua. Jau hai stuì emprender ed elavurar tut da nulla. Suenter la blessura n’era nagut pli qua. Jau hai stuì emprender ed elavurar tut nov.” Ma il team servetschaivel e cumpetent dal center da paraplegichers sut la direcziun da dr. med. Guido A. Zäch, ils parents ed amis n'al laschan betg in mument sulet en questas situaziuns difficilas. Els fan speranza a Giuseppe Forni ed al dattan tut l'agid pussaivel. Pass per pass e cun tut las forzas cuntanscha el in di avunda independenza per bandunar l'ospital. “Igl è stà dir, enormamain dir, mai jau sun vegnì sustegnì, encuraschà e motivà permanentamain.”

En il fratemp tschertga la mamma da Giuseppe Forni in'abitaziun adattada per la sutga cun rodas. I cumenza ina midada pli gronda per transfurmar la chasa paterna tenor ils basegns dal figl paraplegic. Las lavurs cuzzan dus onns - e fineschan cun in eveniment tragic. “Il di suenter la midada da chasa, cura che nus eran finalmain returnads en nossa chasa, gist quest di avain nus chattà nossa mamma morta en ses letg. Ella era morta durant durmir. Forsa èn las emoziuns stadas memia grondas per ella.. .” Giuseppe Forni è in mument ruassaivel. EI reflectescha e cuntinuescha: “Tut e daventà anc pli grev per mai e per mes frar ch'abitava cun mai. L'emprim han nossas soras empruvà d'ans gidar cun vegnir ina giada ina ed ina giada l'autra. Ma ellas eran maridadas ed avevan lur atgnas famiglias. Alura avain nus emploià dunnas ch'ans gidavan in per uras en il tegnairchasa, ma era quai n'ha betg funcziunà. Finalmain è arrivada Natalina, dunna d'agid per il tegnairchasa en la regiun da la Mesolcina, e las chaussas han puspè prendì in decurs normal. Ma jau era anc adina bler memia dependent dals auters per ma mover. Il 1983 hai jau fatg cun success l'examen d'ir cun auto. A partir da quest mument è sa midà tut. Jau aveva puspè mia independenza.”

Il sport sco nova sfida
La Federaziun tessinaisa per sport d'impedids (FTIA) ha dumandà in per giadas il giuven mat, sch'el n'avess betg gust da far puspè sport. A l'entschatta targlina Forni in pau e ponderescha. EI nun è cumplainamain persvas. Ma finalmain ceda el. “Malgrà tut avev'jau grond gust da far sport. La FTIA m'ha immediat recumandà a la gruppa da paraplegichers dal Tessin. Jau hai cumenzà a bittar la lantscha ed il discus, ma quai na ma plascheva betg 
spezialmain. Perquai hai jau midà tar ils sportists en sutga cun rodas: là eri tut auter. Il 1984 hai jau gì mias emprimas concurrenzas. Il success n’è betg vegnì immediat. Igl è stà dir, ma i ma plascheva. Gea, i ma plascheva schizunt fitg bain!” Gist a l'entschatta dals onns otganta ha l' Associaziun svizra dals paraplegichers cumenzà a reglar meglier il manaschi da sport per persunas en sutga cun rodas, a metter a disposiziun meds finanzials e differents servetschs per promover tant ils sportists da hobi sco era ils atlets da prestaziun. En quest ambient avantagius ha Giuseppe Forni fatg relativamain svelt progress considerabels ed ha survegnì il sustegn necessari per daventar ina figura dominanta sin plaun naziunal ed internaziunal. Gia il 1986 fascheva el part da l'equipa svizra per il campiunadi mundial. Dus onns pli tard ha el participà per l'emprima giada a gieus paralimpics. En tuts dus lieus ha el anc stuì sa cuntentar cun plazs d'onur malengraziaivels. Ma suenter ha Giuseppe Forni gudagnà bunamain tut quai ch'ins po gudagnar (cf. fanestra).

«Mo la medaglia d'aur olimpica ch'jau vuleva adina gudagnar, n'hai jau mai survegnì. Ils adversaris eran adina ils medems sco als campiunadis mundials, ma entant ch'jau gudagnava là normalmain, gieva adina insatge crutsch als gieus paralimpics. Mintgatant na gievi betg uschè bain cun mai, mintgatant na ma fascheva betg bain il clima. Igl èn stadas bleras piculezzas che m'han impedì da gudagnar aur.” Ils gieus dal davos onn a Sydney èn stads ils davos. Ma perquai na vul Giuseppe Forni betg anc prender dal tuttafatg cumià dal sport da concurrenza. Era cun in pensum reducì vegn el ad esser preschent vinavant a la partenza da differents meetings. Sin la dumonda, tge eveniment grond da sport che haja chattà in plaz en ses cor, respunda el: “Seoul, perquai che la han gì lieu ils emprims gieus paralimpics, Barcelona, perquai ch'jau hai gudagnà là argient e Sydney pervi dal public e l'organisaziun. Ils Australians en in pievel grondius!”

In dachasa privà ed allegraivel
Entant èn ils uffants Sonia e Luca returnads da la scolina resp. da la scola. La chasa s'emplenescha cun dapli vita. Geo prenda in gieu e sa tschenta sin il palantschieu tranter mamma e bab. Il pitschen da trais onns ha egls blau clers e chavels blond clers. “Tuts trais èn naschids cun chavels blond clers. Quai han els ertà da la mamma. Cun trais uffants vegni plaunsieu stretg. Perquai vulain nus prest midar chasa, nus giain a star amez vischnanca, nua ch'igl ha schizunt in curtin, uschia che nus avain avunda sfera privata, insatge ch'è fitg impurtant per nus. E cura ch'ils uffants èn gronds e van or da chasa, turnass jau gugent puspè enavos en nossa chasa paterna.”

Nagin na po viver en l'isolaziun
Malgrà che Giuseppe Forni è savens davent ed ha diversas obligaziuns, n'è el mai s'isolà da ses conumans. Il cuntrari: ils abitants da Grono persequiteschan sia vita plain interess e passiun. Els al envidan a festas, al conuschan e salidan cordialmain, cura ch'el è sin via tras vischnanca cun ses minitrac. “Jau hai cumprà quest apparat per pudair suandar mia dunna e mes uffants cura ch'els van cun velo. Jau vom cun Sonia a la scolina, e Geo, il giuven, vegn era cun nus, el sto sa fultschar in pau sin il minitrac. Quest vehichel è fitg pratic perquai ch'ins po “ir” cun quel era sin il passape.” Grono è ina vischnanca che ha mantegnì sias structuras bellas e veglias. Perquai cuntansch'ins lieus impurtants mo sur stgalas. Ma Giuseppe Forni na vegn betg grit pervi da quai. Sia vischnanca è uschia, e basta. Persuenter sa legra el spezialmain, sch'ins pensa tar construcziuns novas era ad el ed als umans cun in impediment; cun far ina rampa avant l'entrada da la pratica dal medi, cun gulivar ils urs dals passapes u cun planisar la halla da gimnastica uschia ch'el ed autras persunas en sutgas cun rodas pon era participar a las radunanzas u festas senza esser adina dependents dals auters. “E sch'els na pensan vidlonder, als fatsch jau simplamain endament quai.”

Questa forza crescha en l'intern
Sch'il destin tutga insatgi, pretendan las consequenzas gravantas ina forza immensa e perseveranta che viva e crescha en noss intern. Uschia stoi probablamain er esser stà cun 
Giuseppe Forni. Sch'ins al vesa oz, na resta nagut pli da quest gieu da sumbrivas inquietant che sa distatgava ina giada dal firmament. Era il sustegn dad auters al ha gidà a dar a sia vita in senn permanent e cuntegns che satisfan, malgrà las circumstanzas difficilas. Bler ha el era d'engraziar a sia dunna Theresia, a ses uffants, al sport, ma er a ses caracter. Quai ch'ins legia en ses egls conferma ch'el ha dumagnà in grev destin cun perseveranza e reconquistà ses plaz en la societad.